Operácia Pilier obrany

[náhľad|Systém [Kipat barzel počas operácie Pilier obrany]]
**Operácia Pilier obrany** (hebrejsky: עַמּוּד עָנָן, *Amud anan*, doslova „stĺp oblakov“) bola operácia Izraelských obranných síl v pásme Gazy zahájená 14. novembra 2012 zabitím Ahmada Džabarího, veliteľa vojenského krídla Hamás. Cieľom operácie bolo zastaviť a znemožniť pokračovanie raketových útokov palestínskych militantných organizácii z pásma Gazy proti územiu Izraela.

Podľa izraelského prehlásenia bol hlavným dôvodom zahájenia operácie intenzívne raketové ostreľovanie izraelského územia palestínskymi radikálnymi skupinami a stupňujúce sa útokmi proti izraelským vojakom na hranici medzi Izraelom a pásmom Gazy. Palestínska vláda poprela označenie za agresora a deklarovala právo hájiť svojich občanov proti blokáde pásma Gazy a proti izraelskej okupácii západného brehu Jordánu a Jeruzalema.

Samotnú operáciu zahájilo izraelské letectvo raketovými útokmi na jedného z čelných predstaviteľov Hamásu Ahmada Džabarího a radu ďalších cieľov v pásme Gazy a to vrátane civilných, ktoré palestínski radikáli podľa tvrdenia izraelských predstaviteľov využívajú pre vojenské účely. Palestínske odbojové skupiny odpovedali zintenzívnením raketových útokov, pri ktorých boli nasadené rakety stredného a dlhého doletu schopné zasiahnuť veľké mestské aglomerácie.

Zintenzívnenie bojov vyvolalo medzinárodnú vlnu reakcií, arabské a moslimské krajiny podporili boj palestínskych organizácii a odsúdili Izrael za agresívne jednanie, západné krajiny väčšinou vyjadrovali podporu Izraelu a jeho právu na ochranu jeho území. Väčšina krajín požadovala ukončenie útokov proti civilnému obyvateľstvu a vyslovila sa proti rozšíreniu bojov. Pred zahájením pozemnej operácie, ku ktorej sa Izrael začal pripravovať, varovali aj niektoré zo západných krajín. Proti eskalácii násilia sa vyjadrili aj medzinárodné a nadnárodné organizácie. Rada bezpečnosti OSN, ktorá sa kvôli zahájeniu bojov stretla na svojom mimoriadnom zasadnutí nedosiahla žiadneho výsledku.

Zo zvyšovaním intenzity bojov sa začali zvyšovať aj počty civilných obetí. Na strane Palestíncov v dôsledku izraelských útokov straty na civilnom obyvateľstve činili 105 mŕtvych vrátane žien a detí. Na strane Izraela zahynuli na následky raketových útokov palestínskych skupín 4 civilisti vrátane jednej ženy.

V jednaniach o ukončení bojov sa angažovali niektoré arabské krajiny, na čele s Egyptom. Egyptský prezident Muhammad Mursí ponúkol obom stranám sprostredkovanie jednania o prímerí. Výsledkom týchto jednaní bol kľud zbraní, ktorý vstúpil v platnosť 21. novembra. Zahájením kľudu zbraní prehlásil Izrael Operáciu Pilier obrany za ukončenú. Obe strany si zároveň nárokujú víťazstvo.

## Chronológia udalostí
### 10. november
Protitanková strela z Gazy zasiahla džíp a zranila štyroch vojakov. Štyria palestínski tínedžeri vo veku 16 až 18 rokov boli zabití pri izraelskom útoku na futbalovom štadióne.

### 11. november
Raketová a mínometná paľba na Izrael pokračovala, bolo identifikovaných celkom 64 zásahov rakiet. Pri streľbe bolo zranených niekoľko izraelských civilistov a došlo k rozsiahlym škodám na majetku.

### 12. november
Z pásma Gazy bolo na Izrael odpálených 21 rakiet.

### 13. november
K 13. novembru bolo na izraelské územie vypálených 121 rakiet a tiež množstvo mínometných striel.

### 14. november (začiatok operácie Pilier obrany)
Približne o 16:00 (izraelského času) izraelské letectvo zabilo Ahmeda Dzabarího, veliteľa vojenského krídla Hamásu, ktorého Izrael hľadal za zosnovanie série smrtiacich útokov. Usáma Hamdan, zástupca Hamásu v Libanone, tvrdil, že nálet zabil aj Dzabarího syna. Hamdanovo tvrdenie sa rýchlo ukázalo ako nepravdivé. Izrael zverejnili video z náletu. Izraelské obranné sily zaútočili aj na 20 cieľov Hamásu v pásme Gazy, vrátane podzemných skladov munície. Izraelské obranné sily uviedli, že mnohé z cielených úkrytov zbraní sa nachádzali v obytných štvrtiach.

### 15. november
Izrael pokračoval v ofenzíve aj cez noc, pričom vykonal viac ako 100 útokov na ciele v pásme Gazy. Hovorca Izraelských obranných síl uviedol, že pri nočných útokoch bolo zabitých sedem militantov.

Traja Izraelčania, dvaja muži a jedna žena, zahynuli, keď raketa zasiahla štvorposchodovú budovu v Kirjat Mal'achi. Záchranári z Magen David Adom na mieste ošetrili päť zranených vrátane 11-mesačného dieťaťa, ktoré bolo vážne zranené. Počas dopoludnia izraelské letectvo pokračovalo v letových náletoch, aby identifikovali a zničili ciele v pásme Gazy. Útoky zahŕňali letecký útok na Chán Júnis v južnom pásme Gazy, ktorý podľa palestínskych zdrojov viedol k zraneniu štyroch ľudí vrátane ženy a dvoch detí.

Dve rakety Fajr zasiahli predmestie metropoly Tel Aviv. Neboli hlásené žiadne zranenia. Bolo to prvýkrát, čo bol Guš Dan terčom raketového útoku od vojny v Perzskom zálive. V noci 15. novembra spustilo izraelské letectvo sériu 70 náletov, aby zničilo to, čo považovalo za podzemné raketomety stredného doletu. Palestínske zdroje uviedli, že v dôsledku útokov bolo v Gaze zabitých 15 ľudí.
[náhľad|Stúpajúci dym v [Pásmo Gazy|pásme Gazy po zásahu izraelskej rakety]]

### 16. november
Raketa vypálená z pásma Gazy zranila v Azore 5 izraelských civilistov.

Pásmo Gazy behom dňa navštívil egyptský premiér Hišám Kandíl. Cieľom bolo podľa jeho prehlásenia ukázať solidaritu s palestínskym ľudom. Počas trojhodinovej návštevy bolo vyhlásené prímerie. To však porušil Hamás, keď jeho bojovníci odpálili ďalšie rakety na Jeruzalem. Podľa tvrdenia Hamásu ale prímerie porušil Izrael, keď počas prímeria vykonal nálet. Velenie Izraelských vzdušných síl to ale kategoricky poprelo.

Pri výbuchu v Gaze bol zabitý štvorročný chlapec. Palestínske zdroje obvinili z jeho smrti Izrael. Izraelské vzdušné sily vinu odmietli s tým, že v danom priestore žiadne bombardovanie neprebiehalo. Odborníci z palestínskeho Centra pre ľudské práva po prieskume miesta oznámili, že chlapec bol zabitý pri explózii palestínskej rakety. To pripustila aj chlapcova matka.

Do 15. novembra bolo z pásma Gazy proti Izraelu odpálených asi 500 rakiet, z ktorých kipat barzel 184 zničil za letu. Počas tejto doby vykonal Izrael útoky proti 500 cieľom v pásme Gazy.

Tvrdenie bojovníkov Hamásu, že sa im podarilo zostreliť izraelskú stíhačku F-16 Izrael poprel.

Počas večera izraelská vláda schválila mobilizovanie 3075 tisíc príslušníkov armádnych záloh. Minister zahraničia Izraela vyhlásil, že izraelská vláda neuvažuje o zvrhnutí palestínskej vlády vedenej Hamásom.

### 17. november
Pásmo Gazy navštívil tuniský minister zahraničných vecí Rafik Abdesalom a vyzval svet na zastavenie izraelskej „do očí bijúcej agresie“. Svetová zdravotnícka organizácia uviedla, že nemocnice v Gaze sú zahltené obeťami bombardovania a čelia kritickému nedostatku liekov a zdravotníckeho materiálu. Podľa ministerstva zdravotníctva v Gaze počas bombardovania utrpelo zranenie 245 dospelých a 137 detí, na izraelskej strane bolo za posledných dvanásť hodín pri palestínskych raketových útokoch zranených 16 osôb. Izraelské ministerstvo obrany oznámilo otvorenie hraničného priechodu Kerem Šalom pre humanitárne dodávky do pásma Gazy.

### 18. november
Izrael pokračoval v bombardovaní pásma Gazy. Počas bombardovania bol zabitý Yahyia Abiya, podľa Izraelských obranných síl zodpovedný za väčšinu raketových útokov. Počas bombardovania boli v Gaze zasiahnuté aj budovy, v ktorých sídlia novinári, zranených bolo sedem palestínskych novinárov, novinári z ďalších redakcií Sky News, ARD, Kuwait TV atď. vyviazli bez zranení. Izraelské obranné sily, ktoré sa rozhodli ničiť aj komunikačné zariadenie Hamásu, obvinili jej predstaviteľov, že používa novinárov ako živé štíty. Organizácia Reportéri bez hraníc vyhlásila útok za porušenie Ženevskej konvencie.

Palestínske rakety vystrelené proti Izraelu zranili v Aškelone dvoch ľudí. Pri dopade ďalšej rakety bol vážne zranený pracovník izraelskej záchrannej služby. Päť ľudí, vrátane dvojročného dievčaťa, bolo zranených pri zásahu auta v Ofakime. Ďalšie vypálené rakety boli zničené protiraketovým systémom či dopadli do neobývaných oblastí.

Počas dňa povolil Izrael prejazd 80 nákladným automobilom s potravinami a zdravotníckym materiálom do Gazy cez prechod Kerem Šalom. Podľa izraelského ministerstva zahraničia zabránil Hamás v odchode 22 cudzích štátnych príslušníkov z Gazy. Malo sa jednať o Talianov, Kanaďana, Juhokórejčanov, Francúzov, šesť japonských novinárov a dvoch tureckých zdravotníkov.

Počas zasadnutia izraelskej vlády povedal Benjamin Netanjahu, že Izraelské obranné sily sú pripravené na významné rozšírenie operácie. Podľa britského ministerstva zahraničia by sa tak Izrael pripravil o väčšinu medzinárodnej podpory.

### 19. november
Izraelské útoky proti pásmu Gazy sa začali už za úsvitu. V As-Saraja bolo pri útoku izraelských obranných síl zabité osemnásťmesačné dieťa.

Podľa tvrdenia izraelských obranných síl od začiatku operácie dopadlo v Izraeli 570 rakiet vypálených z Gazy a 307 ich bolo zničených nad obývanými oblasťami.

Počas ďalšieho izraelského bombardovania bolo zničené policajné riaditeľstvo v Gaze. Samotný nálet bol vysielaný naživo na CNN a Al Jazeera. Naživo bol na Al Jazeera vysielaný aj raketový poplach v Aškelone. Vypálené rakety boli ale zničené vo vzduchu. Okrem leteckých útokov začal Izrael na pásmo Gazy útočiť aj z mora. Štyria bojovníci Islamského džihádu boli pri leteckom útoku zabití v multimediálnom centre v Gaze. V utečeneckom tábore Džabalija zahynuli pri nálete dve deti.

V Egypte sa začali sprostredkované rokovania medzi Hamásom a Izraelom o prímerí. Izrael je podľa Benjamina Netanjahua pripravený na vyhlásenie 2448 hodinového prímeria a čiastočné uvoľnenie blokády Gazy. Palestínske skupiny zároveň ustali v ostreľovaní Izraela.

### 20. november
Proti juhu Izraela bolo príslušníkmi palestínskych milícií vystrelených ďalších 80 rakiet, z ktorých 28 bolo zničených už za letu. Jedna z rakiet dopadla do beduínskej dediny Rejwan, kde zabila civilistu. Ďalšie rakety boli vystrelené proti Aškelonu a Ofakimu. Dve rakety boli vypálené proti Jeruzalemu, dopadli ale do voľného priestoru medzi palestínskymi dedinami na Západnom brehu Jordánu. Pri raketovom útoku proti Eškolu bol popoludní zabitý jeden izraelský vojak, pri ďalšom dopade rakety bol pri explózii zabitý jeden izraelský civilista a zranených 15 izraelských vojakov. Jedna z dvoch ďalších rakiet vypálených proti Jeruzalemu zranila v šesťposchodovej budove štyroch ľudí.

Pri izraelskom leteckom a delostreleckom bombardovaní Gazy boli ničené raketomety a zabití 3 palestínski bojovníci, z ktorých dvaja boli priamo zapojení do raketových útokov. Velenie izraelských obranných síl vyhlásilo, že od začiatku operácie bolo zničených aj 50 tunelov slúžiacich na pašovanie zbraní. Počas útoku bezpilotného lietadla boli v Sabre zničené dva automobily. Pri tomto útoku zahynulo šesť ľudí, štyria ľudia zahynuli na Bagdadskej ulici v Gaze. V Gaze boli pri hraní futbalu zabité dve deti.

Pre podozrenie zo špionáže bolo v Gaze popravených šesť Palestínčanov obvinených zo spolupráce z Izraelom. Podľa zdroja z Hamásu boli pristihnutí s kamerami a hi-tech technikou. Telo jedného z týchto údajných spolupracovníkov bolo po poprave priviazané za motorku a vláčené ulicami.

Pri protiizraelských demonštráciách na západnom brehu Jordánu došlo k stretom medzi palestínskymi demonštrantmi a izraelskou políciou. Jeden Palestínčan bol zastrelený v Halhúle pri napadnutí izraelského vojaka, ďalší dvaja Palestínčania boli zastrelení pri hádzaní Molotovových koktailov v Hebrone.

Pri izraelskom bombardovaní Gazy bola tromi raketami zasiahnutá budova Agence France-Presse, nikto ale nebol zranený. Izraelské obranné sily uviedli, že útok bol mierený na spravodajské stredisko Hamásu sídliace na 7. poschodí budovy. Pri ďalších útokoch boli zabití štyria palestínski novinári. Izraelskí predstavitelia sa k útokom priznali a uviedli, že išlo o pracovníkov Hamásu napojených na palestínskych bojovníkov.

Do Izraela pricestovala americká ministerka zahraničných vecí Hillary Clintonová. Tá sa zišla s Benjaminom Netanjahuom. K stretnutiu s predstaviteľmi Hamásu nedošlo, pretože USA považujú Hamás za teroristickú organizáciu. USA ďalej odmietli marockú iniciatívu na zastavenie paľby a žiadali, aby ďalšie krajiny nepodkopávali egyptskú sprostredkovateľskú úlohu. Dôvodom odmietnutia bol navyše fakt, že sa v marockom návrhu hovorí iba o izraelskom ostreľovaní a nezohľadňuje sa palestínske ostreľovanie Izraela. Za toto odmietnutie bolo USA kritizované Ruskom. Ruský zástupca v BR OSN zároveň obvinil západné štáty zo zdržiavacej taktiky. Hovorca Hamásu neskôr uviedol, že dosiahnutie dohody o prímerí je blízko.

### 21. november
Proti palestínskych bojovníkom pripravujúcim odpálenie rakiet v okolí Džabalie a Chán Júnis zaútočili izraelské lietadlá. V utečeneckom tábore Nusseret v Gaze si izraelský nálet vyžiadal život štvorročného dievčaťa. V Chán Júnis zahynul osemdesiatročný muž s dospievajúcou vnučkou.

Z Gazy bolo proti Izraelu odpálených 116 rakiet. V oblasti Eškolu bolo pri výbuchu rakety zranených sedem ľudí. Ďalšie rakety boli vypálené proti Sdot Negev, Hof Aškelon, Šaar Hanagev a Bnei Šimon. V Beer Ševa zasiahla raketa dom, v Netivore bola po zásahu domu zranená jedna osoba. Ďalšia raketa explodovala v Ašdode. Ďalšie dve rakety v Beer Tuvii zranili jednu ženu a poškodili budovu.

Ministerka zahraničných vecí USA Hillary Clintonová a egyptský minister zahraničných vecí Mohamed Kamel Amr oznámili, že 21. novembra večer nadobúda účinnosť prímerie. Po vyhlásení blížiaceho sa prímeria odpálili palestínski bojovníci proti južnému Izraelu ďalšie rakety. Na to Izrael odpovedal delostreleckou paľbou.

Počas dopoludnia došlo v autobuse mestskej dopravy Tel Avivu k výbuchu nastraženej bomby. Atentát vykonal izraelský občan arabského pôvodu, ktorý výbušninu umiestnil v preplnenom autobuse. Tá bola potom diaľkovo odpálená. Výbuch si vyžiadal 20 zranených. Medzinárodné spoločenstvo čin odsúdilo a vyhlásilo za teroristický. K činu sa prihlásila ozbrojená zložka Fatahu Brigády mučeníkov od Al-Aksá, Fatah označil čin za požehnaný.

Od 20.00 SEČ nadobudlo platnosť dohodnuté prímerie. Izraelskí predstavitelia uviedli, že ak Hamás poruší prímerie, odpovie Izrael tvrdými protiopatreniami. Na raketové útoky z pásma Gazy vykonané po vyhlásení prímeria ale Izrael neodpovedal silou.

## Ukončenie bojov a vyjednávanie
Keďže Izrael a Hamás spolu odmietli vyjednávať, ujali sa úlohy sprostredkovateľov Egypt a USA.

Izrael zverejnil 6 požiadaviek voči Palestínčanom, ktorými podmienil svoje pristúpenie na ukončenie bojov:

* Najbližších 15 rokov nedôjde k žiadnemu násiliu
* Do Gazy sa nebudú pašovať ani inak dopravovať zbrane
* Budú zastavené raketové útoky a napádanie izraelských vojakov na hranici medzi Izraelom a Gazou
* Izrael si vyhradzuje právo kedykoľvek zaútočiť v prípade napadnutia alebo potenciálneho útoku
* Prechody medzi Izraelom a Gazou zostanú uzavreté (prechody medzi Egyptom a Gazou môžu byť otvorené)
* Egyptskí politici by mali prevziať záruky za plnenie vyššie uvedených požiadaviek

Požiadavky Hamásu, ktorých splnenie požaduje výmenou za prímerie:

* Ukončenie všetkých izraelských útokov proti Gaze
* Ukončenie námornej blokády Gazy
* Medzinárodné záruky garantujúce zrušenie blokády

21. novembra oznámili egyptský minister zahraničia Mohamed Kamel Amr a americká ministerka zahraničia Hillary Clintonová uzavretie dohody o pokoji zbraní, ktoré pri sprostredkovaných rokovaniach uzavreli zástupcovia Hamásu a Izraela. Dohoda o pokoji zbraní nadobudla platnosť o 20:00 SEČ. Ukončenie bojov považujú ako Izrael tak Hamás za svoje víťazstvo. Izraelský minister obrany Ehud Barak vyhlásil, že vďaka bombardovaniu boli zničené palestínske rakety dlhého i stredného doletu. Zároveň pohrozil tvrdšími akciami, ak Hamás dohodu poruší. Podľa prvého prieskumu izraelskej televíznej stanice Chanel 2 je 70% Izraelčanov proti prímeriu.

Potom, čo dohoda o pokoji zbraní nadobudla platnosť bolo z pásma Gazy vystrelených na územie Izraela 12 rakiet, pričom všetky dopadli v neobývaných oblastiach. Izraelská armáda na odpálenie rakiet neodpovedala. V pásme Gazy bol zabitý 1 muž a ďalší boli zranení zablúdenými guľkami pri oslavnej streľbe.

## Referencie

## Iné projekty

## Zdroj

Kategória:Izraelsko-palestínsky konflikt
Kategória:Vojsko v Izraeli
Kategória:Dejiny Izraela
Kategória:2012 v Izraeli